Document ID: 32014R0896

KOMISIJOS ĮGYVENDINIMO REGLAMENTAS (ES) Nr. 896/2014
2014 m. rugpjūčio 18 d.
kuriuo panaikinamas Įgyvendinimo reglamentas (ES) Nr. 793/2013, kuriuo nustatomos Farerų Saloms taikomos priemonės, kuriomis siekiama užtikrinti prie Skandinavijos esančios Atlanto vandenyno dalies atlantinių silkių išteklių išsaugojimą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1026/2012 dėl tam tikrų priemonių siekiant išsaugoti žuvų išteklius, susijusių su valstybėmis, kurios leidžia vykdyti netausiąją žvejybą (1), ypač į jo 7 straipsnį,
kadangi:
(1)
2013 m. rugpjūčio 20 d. Komisijos įgyvendinimo reglamente (ES) Nr. 793/2013, kuriuo nustatomos Farerų Saloms taikomos priemonės, kuriomis siekiama užtikrinti prie Skandinavijos esančios Atlanto vandenyno dalies atlantinių silkių išteklių išsaugojimą (2), Farerų Salos pripažįstamos valstybe, kuri leidžia vykdyti netausiąją žvejybą, ir pagal Reglamentą (ES) Nr. 1026/2012 patvirtinamos tam tikros priemonės, susijusios su prie Skandinavijos esančios Atlanto vandenyno dalies atlantinių silkių ir su jomis susijusių išteklių žvejyba;
(2)
Reglamento (ES) Nr. 1026/2012 7 straipsnyje numatyta, kad minėtų priemonių taikymas nutraukiamas, jei valstybė, kuri leidžia vykdyti netausiąją žvejybą, savarankiškai arba atsižvelgdama į konsultacijas priima atitinkamas taisomąsias priemones bendro intereso žuvų ištekliams išsaugoti ir valdyti, ir tos priemonės nemažina Sąjungos taikomų priemonių poveikio;
(3)
2014 m. birželio 12 d. Farerų Salų Žuvininkystės ministras paskelbė, kad Farerų Salos 2014 metams patvirtino 40 000 tonų leidžiamą sužvejoti silkių kiekį; šis kiekis absoliučiąja bei santykine verte yra gerokai mažesnis negu 2013 metams patvirtintas 105 230 tonų leidžiamas sužvejoti žuvų kiekis. Dėl to visas 2014 m. BLSK, pasiūlytas kitų jūrinių valstybių pagal dabartinį ilgalaikį valdymo planą, padidėtų 4,4 %;
(4)
atsižvelgiant į naujausias mokslines rekomendacijas, tokio 2014 m. leidžiamo sužvejoti kiekio padidėjimo numatomas poveikis silkių biomasei iki 2015 m. pradžios būtų tik 0,4 %, o tokį skaičių galima laikyti nereikšmingu žuvų išteklių išsaugojimui;
(5)
taigi Farerų Salų priimta taisomoji priemonė, vertinant ją kartu su kitų jūrinių valstybių, t. y. Rusijos Federacijos, Norvegijos, Islandijos ir Sąjungos, bendrai patvirtintomis dalimis, nepakenks išteklių išsaugojimo pastangoms, dėl kurių susitarė ES ir kitos jūrinės valstybės;
(6)
todėl, remiantis Įgyvendinimo reglamento (EB) Nr. 1026/2012 7 straipsnio 1 dalimi, Komisijos pagal Reglamentą (ES) Nr. 793/2013 priimtų priemonių taikymas turėtų būti nutrauktas. Taigi Įgyvendinimo reglamentas (ES) Nr. 793/2013 turėtų būti panaikintas;
(7)
kadangi tų priemonių toliau taikyti nebūtina, šis reglamentas turėtų įsigalioti kitą dieną po jo paskelbimo;
(8)
tai nedaro poveikio būsimoms kvotoms, kurias turi nustatyti Farerų Salos, arba būsimoms jūrinių valstybių konsultacijoms dėl prie Skandinavijos esančios Atlanto vandenyno dalies atlantinių silkių bendro valdymo;
(9)
Žuvininkystės ir akvakultūros komitetas nuomonės nepateikė,
PRIĖMĖ ŠĮ REGLAMENTĄ:
1 straipsnis
Įgyvendinimo reglamentas (ES) Nr. 793/2013 panaikinamas.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugpjūčio 18 d.

Labels: 18
6